KIRJALLINEN KYSYMYS P-0450/01 esittäjä(t): Stefano Zappalà (PPE-DE) komissiolle. Satamatyöt ja väliaikainen satamatyövoima.



Virallinen lehti nro 235 E , 21/08/2001 s. 0208 - 0209



KIRJALLINEN KYSYMYS P-0450/01 esittäjä(t): Stefano Zappalà (PPE-DE) komissiolle (13. helmikuuta 2001) Aihe: Satamatyöt ja väliaikainen satamatyövoima Väliaikaisen satamatyövoiman hankinnasta 30.6.2000 annettu Italian laki nro 186 esiteltiin ensimmäistä kertaa Italian senaatille tekstissä, josta Italian liikenne- ja merenkulkuministeri Claudio Burlando ja kilpailuasioista vastaava komission jäsen Karel Van Miert olivat jo päässeet sopimukseen. Kyseisellä lainsäädäntöluonnoksella nro 3409 muutettiin muun muassa lain 84/94 16 pykälää ja annettiin uusi määritelmä satamatöille, joilla tarkoitetaan nyt töitä, jotka kuuluvat varsinaisiin satamatoimintoihin kuuluvien toimintojen toteuttamiseen. Määritelmään sisältyi mikä tahansa toiminto, joka kuuluu satamatoimintoihin ja jonka jokin kyseisen lain 16 pykälän nojalla valtuutettu satama-alan yritys voi tehdä urakkatyönä. Tässä päätöksessä myönnyttiin kuitenkin siihen, että joko satamatoiminnan sisällä tai sen ulkopuolella toimintoja voidaan ulkoistaa, mistä säädetään Euroopan komission 21.10.1997 tekemässä päätöksessä (kohta 16). Italian senaatin 15.7.1999 hyväksymä teksti välitettiin Euroopan komissiolle 28.7.1999. Komission jäsen Karel Van Miert ilmaisi Italian liikenne- ja merenkulkuministerille 24.8.1999 osoittamassaan kirjeessä epäilevänsä suuresti senaatin lainsäädäntöluonnoksen nro 3409 alkuperäiseen tekstiin esittämien tarkistusten yhteensopivuutta yhteisön lakien kanssa. Komission jäsen korosti erityisesti, miten satamatöiden uusi määritelmä kaventaisi huomattavasti niiden alkuperäistä määritelmää ja epäisi valtuutetuilta satama-alan yrityksiltä mahdollisuuden teettää urakkatöinä toimeksiantoja, jotka kuuluvat satamaterminaalin pitäjän toimintoihin. Näistä varauksista huolimatta Italian edustajainhuone hyväksyi tekstin nro 3409 lopullisesti ilman muutoksia 30.6.2000. Katsooko komissio yllä esitetyt asiat ja juridiset seikat huomioon ottaen, että olisi aiheellista antaa kielteinen lausunto yllä mainitusta asetusluonnoksesta, jonka Italian hallitus välitti sille äskettäin tutkittavaksi, ja varsinkin osasta, jossa todetaan, että satamatyöt ovat erillisiä toimintoja satamatoimintoihin nähden? Tällä asetuksella suljettaisiin pois satamaterminaalin pitäjän mahdollisuus siirtää alihankkijoille toimintoja, jotka kuuluvat varsinaisten toimintojen piiriin ja varaisi mahdollisuuden siirtää tällaiset alihankintatyöt ainoastaan monopoliasemassa oleville yrityksille (esimerkiksi satamayhtiölle), jotka on valtuutettu tekemään väliaikaisia satamatöitä, lain 84/94 17 pykälän mukaisesti. Mario Montin komission puolesta antama vastaus (15. maaliskuuta 2001) Komissio teki 21. lokakuuta 1997 päätöksen(1), jossa se totesi, että useat Italian satamalainsäädännön työoikeudellisista säännöksistä ovat ristiriidassa EY:n perustamissopimuksen kilpailusääntöjen kanssa. Yksi tällainen oli säännös, jolla joillekin yrityksille varataan yksinoikeus tarjota muille yrityksille tilapäistä työvoimaa satamissa, kun näillä yrityksillä itselläänkin on lupa harjoittaa satamapalvelutoimintaa. EY:n tuomioistuin vahvisti periaatteellisesti tämän ristiriidan 12. helmikuuta 1998 todetessaan, että sellainen kansallinen lainsäädäntö, jossa satamapalveluyhtiölle varataan oikeus tarjota tilapäistä työvoimaa muille yrityksille siinä satamassa, jossa se toimii, kun tällä yrityksellä itselläänkin on lupa harjoittaa satamapalvelutoimintaa, on ristiriidassa EY:n perustamissopimuksen 82 ja 86 artiklan kanssa(2). Lopettaakseen 21. lokakuuta 1997 tehdyssä päätöksessä todetun rikkomisen Italian hallitus on heinäkuussa 1998 tehnyt lakiesityksen, jolla satamalainsäädäntöä muutetaan tilapäisen työvoiman osalta. Komissio oli ilmoittanut, että lakiesityksen hyväksyminen lopettaisi todetun rikkomisen. Italian parlamentti muutti kyseistä lakiesitystä ja hyväksyi 30. kesäkuuta 2000 lain nro 186. Tekstin uusi muotoilu eroaa alkuperäisestä lakiesityksestä eri toimintojen (satamatoiminnot ja -palvelut mukaan luettuina) järjestämisen ja niiden vapaan saatavuuden osalta. Kun on kyse kansallisen lainsäädännön yhdenmukaistamisesta yhteisön lainsäädännön kanssa, jäsenvaltion tehtävänä on määritellä asianmukaiset toimenpiteet ja pantava ne täytäntöön. Komissio puolestaan tarkastaa, lopettaako hyväksytty toimenpide todetun rikkomisen. Komission käytössä olevien tietojen perusteella näyttää siltä, että laki nro 186 ja soveltamisasetuksen hyväksyminen lopettavat 21. lokakuuta 1997 tehdyssä päätöksessä todetun rikkomisen, koska niissä kielletään yrityksiä toimimasta samaan aikaan sekä tilapäisen työvoiman ainoana tarjoajana että satamatoimintojen ja -palveluiden tarjoajana. (1) Päätös 97/744/EY, 21.10.1997, EYVL L 301, 5.11.1997. (2) Asia C-163/96, Silvano Raso ym., tuomio 12.2.1998.